經山集卷二十 東萊鄭元容善之 / 謚狀 
贈兵曹判書崔公 希亮 謚狀 
我宣祖乙巳。勳錄宣武原從一等功臣贈兵曹判書崔公希亮。湖南人也。今去公之世且三百年。而南士思慕公不衰。平居相與咏歎而贊頌之。又以酬褒之猶未盡。輒相與激昂慨歎。常恨其力不能動聽於朝廷。苟非公之勳烈名節之久猶在人者。曷致是哉。余往年有湖南行。多士抱狀道公事甚晰。且示戰陣揭牒之墨跡曰。此可以樹風聲而皷士氣。捍難獲醜之功。如彼其盛。而尙未有一節之惠。請一言以導之。余曰多士旣有論。盍聯聞於朝。翌年諸士果齊籲輦路。上下其事儀曹。曹啓言崔某事。鐵券以章之。金紫以貤之。在法應謚。諸士言宜也。上可其奏。公後孫憲國彥翰授公遺集碑狀之文曰願摭綴諗太常氏。按狀公字景明。自號逸翁。系出水原。隋城伯永奎其鼻祖也。世襲簪纓。高祖淳敬差官。曾祖貴唐僉使。祖瀛英陵參奉。考樂窮葆眞守拙。以厚德見稱。濟用監正贈左承旨。妣光山金氏。部將攀女。公以明宗庚申生。姿貌魁偉。身長八尺。倜儻有大志。好讀書通義理。以親志業武。宣廟壬辰有倭寇。公方持制在廬。甲午擢武科。佐婦翁忠淸水使李公繼鄭幕。同李公率舟師涉海防閒山島。中流船失火。水使與將士多燒溺。公腋兩革皷。浮泅累日。遇過船得活。薦拜宣傳官。上命試藝。賜御弓曰嘉汝善而賞吾弓也。丁酉倭冦再犯。上命畫倭酋像。令諸武臣射之曰得中者賞。公一發中其額。上大喜。特除興陽縣監。是時沿海諸守令盡屬舟師。公卽赴李忠武公舜臣統制幕下。杖劒殊死戰。勇冠三軍。忠武公倚以爲重。每戰輒先登。以八舟抗蔽海之賊。一戰而有鳴渡之捷。再戰而有尖山之捷。三戰而有曳橋之捷。又設奇夜薄賊陣。賊駭散。取賊穀六百餘斛助軍食。方有長驅取勝之勢。而李忠武以讒言去。閒島遂陷。公在縣倡率瘡殘。造舸艦繕戈矛。日曳木爲卒伍先。翌年戊戌。忠武公復領舟師。啓褒公而又倚仗之。三月二十日。擊尖山賊。明日擊楊江下陸賊。又明日擊姑島下陸賊。越三日又擊尖山賊。四月擊賊于興陽縣南門之外。連擊連勝。七月又擊賊于南塘浦。前後殲馘擒俘之數不可計。而所獲糗糧衣械旌旗輜重。並具牒報忠武公。又誘還我人之爲賊所虜者水軍申德希等七百餘人。忠武公每得捷書。擊節奬其武。常題其牒曰孤軍力戰。極爲可嘉。公一日爲賊所執。賊脅降之。公厲聲曰吾爲君討賊。反降爲乎。一賊曰義士也。釋而去。時兵馬節度使與忠武公義不合。因擠公啓請罷。上燭其誣留不下。臺官奏兵閫帥一路。罷一縣監不得則將帥之權輕矣。六啓而始解職。上歎曰交遞於危急之時。必生大事。公因留統制幕下。十一月忠武公大會舟師。同大明水軍提督陳璘。擊賊于露梁。焚二百餘艘。追至南海。賊大敗而遁。忠武公亦中丸而卒。公慟哭還鄕里。無復當世意。杜門屛跡。爲終老計。有詩曰亂中人事變。歸臥欲藏名。依然舊時物。磯上白鷗迎。乙巳朝廷論功。錄原從一等。後州人生員吳挺男等數百人上書訟之。授通政階。以壽秩進嘉善。公築亭于大朴山下三洲之上。漁釣與儔。詩酒自放。而愛君憂國之心。輒形於吟哢之間。所從遊唱酬。多士林名流。而與林懶雲堜，林白湖悌，白松湖振南。托契尤深。仁廟丙子。南漢被圍。公時年七十七。露立向北晝夜哭。遣子扈從。泣諭曰南城破。吾亦死矣。方九十歲。讀中庸作文自警曰朝聞道。夕死可矣。以孝廟辛卯十二月二十九日考終。壽九十二。葬于大朴山下抱酉之原。配原州李氏。繼配濟州梁氏。主簿達洙女。九男二女。後百二十四年英宗甲午。因大臣筵白贈大司馬。正宗庚申。鄕人建祠享忠武公。而以公配侑。嗚呼。公脩幹傑氣。禀干城之材。素性謙退恥矜伐。然向國忠義之心。賁育莫奪。至老益堅。大小十餘戰。隻身勇前。所向無敵。帖文印畫。想見颯爽。而上爲明主所知。下爲天將所與。奮不顧身。赴湯蹈刃。被執不屈則賊爲之感動。斂功不言則人不以猜忮。自露梁星隕之後。退居江湖。敦說詩禮。大耋康寧。身名俱完。詩曰進厥虎臣。仍執醜虜。又曰旣明且哲。以保其身。其如公之謂乎。謹狀。
ⓒ 한국고전번역원 | 영인표점 한국문집총간 | 2002